**Împrumut fără acoperire**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*atac de cord\*

ceruri pe care nu le-am închinat

se pun la adăpost obsesiv mass-media anunță cod roșu de furtuni

genunchii mei sunt ospitalieri

nu tot ce e senin ascunde la vedere comori atât de albe

încât în spectru nu găsesc oglindă

subtil se frânge tot ce n-ai ancorat cu prea puțin iubire nu se câștigă

nici pojghiță din veșnicie cât încape

în râsul pur din buza rozalie a unui prunc

tăcută și însingurată mulțimea curge pe ziduri

canalele de-varsă spaime de viață

expiația ar fi o binecuvântare nu întotdeauna ți-o poți permite

nimeni nu mi-a cerut bilanțul exact al lacrimilor

care mi-au ars inutil carnea

tăcerea a lepădat armurile straiele false

a copt sori în artere nu se pot expune la radiații ura ucide

chiar în mirosuri de învăluie

cât mai puține gânduri lipesc mâinile de materie

ultimul meu gând înainte de-a adormi

moartea din mine

va fi către rana ta prea mare să-ţi poţi înghesui între coaste

iertarea tuturor zilelor ce-au tropotit orb prin tine

atât efemer vindecător nu se-ncape sub pleoapă fără un efect devastator

prizonier al situaţiilor nerezolvabile

ai vrut să răstorni ghiocul sorţii în brazda dintre atrii

o vreme ți-au ieșit piruetele ceasul a ticăit obrintit

avântul a fost strivit de gravitație

şi-ai ratat o punte

fereastra de maci a revărsat sângeriul iubirii compulsive

oglinda n-a fost șlefuită cu har

malul franjurat al lumii agaţă vibraţie de aștrii sau de mâl

până acum

doar un abis a avut de traversat şi-o pulsiune

înghiţită de fluturi

în respiraţia duhului poluată

saltul s-a frânt

iar tu

te-ai risipit într-o altă poveste